Perkasakan komuniti, perangi dadah
Ketua Kaum dan Ketua Masyarakat perlu melaporkan sebarang kegiatan berkaitan dadah kepada pihak berkuasa dengan segera sekiranya mempunyai maklumat.  Menteri di Jabatan Ketua Menteri (Integriti dan Ombudsman), Datuk Talib Zulpilip berkata, ia amat penting memandangkan kegiatan pengedaran dadah masih tetap berleluasa meskipun dalam tempoh Perintah Kawalan Pergerakan (PKP). “Saya dimaklumkan oleh Ketua Kaum dan Ketua Masyarakat mengenai kegiatan dadah yang berlaku ketika musim PKP situasi mana mereka masih keluar untuk menjual dadah walaupun tiada permit dan terdapat Polis mengawal di sekatan jalan raya (SJR).  “Jadi, hal sedemikian ini bermakna bahawa jenayah dadah tetap berterusan meski dalam keadaan sekarang ini,” katanya pada perasmian Program Memperkasa Komuniti 2021 Daerah Bintulu bagi DUN Jepak di sebuah hotel ternama semalam.  Difahamkan, program dengan dialog ‘Kita Kongsi Fakta Dadah, Selamatkan Nyawa’ itu diadakan menerusi kerjasama daripada One Stop Committee (OSC) bagi Menangani Isu Dadah dan Substance (MIDS) Daerah Bintulu.  Datuk Talib memberitahu, penganjuran program sedemikian merupakan langkah proaktif agar ahli masyarakat terlibat sama untuk membanteras isu salah guna dadah, khususnya di Bintulu.  “Saya percaya semua pihak perlu bekerjasama lebih-lebih lagi hal ini merupakan tanggungjawab kita bagi memastikan anak-anak kita selamat daripada kegiatan sebegitu.  “Saya berharap semua peserta memperoleh ilmu yang bermanfaat sepanjang program ini, terutama sekali dalam mempersiapkan diri bagi menggalas tugas sebagai agen awam untuk membasmi dadah dalam masyarakat,” ujarnya.  Pegawai Daerah Bintulu, merangkap Pengerusi OSC Bintulu, Mohammad Dino Amid dan Pengarah Agensi Anti Dadah Kebangsaan (AADK) Negeri Sarawak, Iskandar Turkee antara yang hadir pada program itu.  Turut hadir ialah Inspektor Muhammad Nor Hafizuddin Husin  dari Bahagian Siasatan Jenayah Narkotik Ibu Pejabat Polis Daerah (IPD) Bintulu, dan Penghulu Haji Drahman bin Kawi serta Ketua-ketua Kaum.  Oleh CAROLYN UTIH 
See author's posts
